**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL UAB ,,REGSEDA“ ATLEIDIMO NUO ŽEMĖS NUOMOS MOKESČIO MOKĖJIMO“ PROJEKTO**

**1. Sprendimo projekto esmė, tikslai ir uždaviniai.**

 Savivaldybės tarybos sprendimo projektu siūloma suteikti savivaldybės biudžeto sąskaita valstybinės žemės nuomos mokesčio lengvatą UAB ,,REGSEDA“ (kodas 140109752) už valstybinės žemės sklypų, esančių adresu Šviesos g. 3,5,15 Klaipėdoje, nuomą.

Teikiamo projekto tikslas ir uždaviniai – paremti įmonę, turinčią neįgaliųjų socialinės įmonės statusą. Bendrovės veikla orientuota į neįgaliųjų įdarbinimą ir jų užimtumą.

**2. Projekto rengimo priežastys ir kuo remiantis parengtas sprendimo projektas.**

UAB ,,REGSEDA“ Klaipėdos miesto savivaldybės tarybai pateikė prašymą dėl socialinėms neįgaliųjų reikmėms orientuotai veiklai nuomojamos valstybinės žemės nuomos mokesčio atleidimo už 2,9104 ha žemės sklypo plotą, esantį adresu Šviesos g. 3,5,15, Klaipėdoje.

Bendrovė įkurta 1959 metais. Tai įmonė, turinti neįgaliųjų socialinės įmonės statusą, joje dirba žmonės su regos negalia. Bendrovėje dirba 93 darbuotojai, iš kurių – 75 neįgalieji. Neįgaliųjų darbuotojų vidutinis darbingumo lygis sudaro apie 30%. Jų darbas – rankinis, daugiausia užimtumo ir ekonominio pobūdžio yra nuostolingas, nes neįgaliųjų darbo našumas nedidelis.

Sprendimo projektas parengtas vadovaujantis Lietuvos Respublikos vietos savivaldos įstatymu ir LRV nutarimu „Dėl nuomos mokesčio už valstybinę žemę“.

**3. Kokių rezultatų laukiama.**

Šiuo sprendimo projektu siekiama paremti socialinės įmonės statusą turinčios įmonės veiklą, kuri įdarbina asmenis dėl įvairių priežasčių praradusius profesinį ar bendrą darbingumą ir turinčius sunkumų įsilieti į visuomenę bei atvirą darbo rinką.

**4. Sprendimo projekto rengimo metu gauti specialistų vertinimai.**

Neigiamų specialistų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

 UAB ,,REGSEDA“ už socialinėms neįgaliųjų reikmėms orientuotą veiklą nuomojamų valstybinės žemės sklypų 2,9104 ha plotą apskaičiuota žemės nuomos mokesčio suma už 2014 metus sudaro 31144,00 Lt. Pažymėtina, kad UAB ,,REGSEDA“ 2013 m. rugsėjo 6 d. sudarė valstybinės žemės sklypų adresu Šviesos g. 3, 15 bei 2013 m. liepos 9 d. žemės sklypo adresu Šviesos g. 5, Klaipėdoje, nuomos sutartis.

**6. Lėšų poreikis sprendimo įgyvendinimui.**

Klaipėdos miesto savivaldybė 2014 metais į biudžetą negautų 31144,00 Lt pajamų iš žemės nuomos mokesčio už valstybinės žemės sklypų nuomą.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – UAB ,,REGSEDA“, kuri turi neįgaliųjų socialinės įmonės statusą, sumažėtų mokestinė našta. Neigiamos pasekmės – 2014 metais į savivaldybės biudžetą nebus gauta 31144,00 Lt žemės nuomos mokesčio pajamų.

PRIDEDAMA. UAB ,,REGSEDA“ prašymas, 1 lapas.

Mokesčių skyriaus vedėja Jolanta Uptienė